
LIETUVOS RESPUBLIKOS SEIMO KANCELIARIJOS 
TEISĖS DEPARTAMENTAS

IŠVADA

DĖL LIETUVOS RESPUBLIKOS PAREIGŪNŲ IR KARIŲ VALSTYBINIŲ PENSIJŲ KOMPENSAVIMO ĮSTATYMO PROJEKTO

2015-12-15   Nr. XIIP-3897
Vilnius


Įvertinę įstatymo projekto atitiktį Konstitucijai, įstatymams ir teisės technikos taisyklių reikalavimams, teikiame šias pastabas bei pasiūlymus:


1. Įstatymo projekto 1 straipsnyje apibrėžta šio įstatymo paskirtis ir taikymas. Numatyta, kad „Šio įstatymo paskirtis – nustatyti tvarką, pagal kurią bus kompensuojamos pareigūnų ir karių valstybinės pensijos (toliau – pensija), sumažintos laikotarpiu nuo 2010 m. sausio 1 d. iki 2013 m. gruodžio 31 d. taikant Lietuvos Respublikos socialinių išmokų perskaičiavimo ir mokėjimo laikinojo įstatymo (toliau – Laikinasis įstatymas) 4 straipsnio nuostatas ir (arba) laikotarpiu nuo 2010 m. sausio 1 d. iki 2012 m. rugsėjo 1 d. taikant Lietuvos Respublikos valstybinių pensijų įstatymo 3 straipsnio 3 dalyje nustatytą pensijos dydžio ribojimą 1,3 (toliau – sumažinta pensija).” Taip pat siūloma nustatyti, kad “Šis įstatymas taikomas asmenims (jiems mirus – jų įpėdiniams), kuriems vadovaujantis šio straipsnio 1 dalyje nurodytų įstatymų nuostatomis, laikotarpiu nuo 2010 m. sausio 1 d. iki 2013 m. gruodžio 31 d. buvo mokama sumažinta pensija.” 
Apibendrinus įstatymo projekte siūlomas nuostatas, konstatuotina, kad jame siūloma kompensuoti pareigūnų ir karių valstybinių pensijų sumas, kurios buvo sumažintos vadovaujantis Lietuvos Respublikos valstybinių pensijų įstatymo 3 straipsnio 3 dalimi (2009 m. gruodžio 8 d. redakcija; Žin., 2009, Nr. 151-6778 ir 2010 m. lapkričio 12 d. redakcija; Žin., 2010, Nr. 139-7108), kuri, tiek, kiek ji apima šio įstatymo 1 straipsnio 1 dalies 1–4 punktuose nustatytas valstybines pensijas, Lietuvos Respublikos Konstitucinio Teismo 2012 m. vasario 6 d nutarimu „Dėl Lietuvos Respublikos teisės aktų nuostatų, kuriomis reguliuojamas pensijų perskaičiavimas ir mokėjimas valstybėje susidarius itin sunkiai ekonominei, finansinei padėčiai, atitikties Lietuvos Respublikos Konstitucijai“ buvo pripažintos prieštaraujančiomis Lietuvos Respublikos Konstitucijos 23, 29, 52 straipsniams, konstituciniam teisinės valstybės principui. 
Pažymėtina, kad Konstitucinio Teismo 2012 m. vasario 6 d nutarime pripažintas prieštaraujančiu Konstitucijai Lietuvos Respublikos valstybinių pensijų įstatymo 3 straipsnio 3 dalyje nustatytas reguliavimas apima šio įstatymo 1 straipsnio 1 dalies 1–4 punktuose nustatytas valstybines pensijas: 1) Lietuvos Respublikos pirmojo ir antrojo laipsnių valstybines pensijas; 2) nukentėjusiųjų asmenų valstybines pensijas; 3) pareigūnų ir karių valstybines pensijas; 4) mokslininkų valstybines pensijas. Atsižvelgiant į tai, siūlymas kompensuoti Konstitucijai prieštaraujančiu teisiniu reguliavimu sumažintas valstybines pensijas tik vienai valstybinių pensijų gavėjų grupei vertintinas kaip pažeidžiantis konstitucinį teisinės valstybės ir asmenų lygiateisiškumo principus.

2. Įstatymo projekte taip pat siūloma kompensuoti pareigūnų ir karių valstybinių pensijų sumas, kurios buvo sumažintos vadovaujantis Lietuvos Respublikos socialinių išmokų perskaičiavimo ir mokėjimo laikinojo įstatymo (Žin., 2009, Nr. 152-6820) 4 straipsnio 1 dalimi, kuri, tiek, kiek joje nustatytas valstybinių pensijų perskaičiavimas, Lietuvos Respublikos Konstitucinio Teismo 2012 m. vasario 6 d. nutarimu „Dėl Lietuvos Respublikos teisės aktų nuostatų, kuriomis reguliuojamas pensijų perskaičiavimas ir mokėjimas valstybėje susidarius itin sunkiai ekonominei, finansinei padėčiai, atitikties Lietuvos Respublikos Konstitucijai“ buvo pripažinta neprieštaraujančia Lietuvos Respublikos Konstitucijai. Šios nuostatos svarstytinos dviem aspektais. Pirma, neneigiant, kad įstatymų leidėjas gali nustatyti ir Konstitucijai neprieštaraujančiu teisiniu reguliavimu sumažintas pareigūnų ir karių valstybinių pensijų sumas, svarstytina, ar toks teisinis reguliavimas nepažeis asmenų, kuriems valstybinės pensijos buvo sumažintos Konstitucijai prieštaraujančiu teisiniu reguliavimu ir sumažintos sumos nėra kompensuotos. Antra, Konstitucinio Teismo 2012 m. vasario 6 d. nutarime buvo suformuluota oficialioji konstitucinė doktrina dėl valstybinių pensijų mažinimo susidarius ypatingai situacijai. Nurodyta, kad valstybinių pensijų, kurios savo prigimtimi ir pobūdžiu skiriasi nuo senatvės pensijų, taip pat nuo invalidumo pensijų, ypatumai suponuoja tai, kad įstatymų leidėjas gali koreguoti tokių skirtingos prigimties pensijų teisinį reguliavimą mažindamas šias pensijas daugiau nei senatvės ar invalidumo pensijas. Įstatymų leidėjui kyla priedermė nustatyti tolygų, nediskriminacinį pensijų mažinimo mastą, kuriuo pensijos būtų mažinamos taip, kad nebūtų pažeistos iki itin sunkios ekonominės, finansinės padėties susidarymo valstybėje nustatytos pensijų tos pačios kategorijos pensininkams dydžių proporcijos.
3. Įstatymo projekte taip pat siūloma nustatyti teisę mirusiojo pensijos gavėjo įpėdiniams paveldėti kompensuojamąsias sumas. Ši įstatymo nuostata būtų taikoma tais atvejais, kai pareigūnų ir karių valstybinės pensijos buvo mažinamos Konstitucijai prieštaraujančiu ir Konstitucijai neprieštaraujančiu teisiniu reguliavimu. Atkreiptinas dėmesys į tai, kad Lietuvos Respublikos Seimas, kompensuodamas dėl itin sunkios ekonominės, finansinės padėties susidarymo valstybėje sumažintas valstybinio socialinio draudimo pensijas, laikėsi nuostatos, jog paveldimos tik tos kompensuojamos sumos, kurios buvo sumažintos Konstitucijai prieštaraujančiu teisiniu reguliavimu, ir tos, į kurias teisę buvo įgijęs pats kompensuojamosios sumos gavėjas. Atsižvelgiant į tai, laikantis teisinio reguliavimo nuoseklumo, įstatymo projekte reikėtų tikslinti nuostatas, kuriose reguliuojami kompensuojamųjų sumų paveldėjimo teisiniai santykiai.
4. Įstatymo projekto tekste prie nurodytų skaičių „1,3“ ir „1,5“ reikėtų įrašyti žodį „koeficientas“ (atitinkamu linksniu), nes šie skaičiai žymi pensijos dydžio ribojimo koeficientą.
5. Sutinkamai su Seimo Statuto 145 straipsnio reikalavimais, turėtų būti gautos Seimo Biudžeto ir finansų komiteto, Lietuvos Respublikos Vyriausybės išvados dėl galimų lėšų šaltinių šio įstatymo nuostatoms įgyvendinti. 

